Biex niġġieldu l-finanzjament tat-terroriżmu, qed niffukaw fuq il-ħasil tal-flus u l-kriminalità organizzata. Ara l-proposti ta' Javier Nart f'din l-intervista. Il-membru tal-Grupp ALDE jixtieq li l-aġenziji tal-infurzar tal-liġi fl-UE tkunilhom aktar faċli jaqsmu intelligence dwar il-finanzjament. Il-Membri tal-PE approvaw ir-rapport tiegħu nhar il-Ħamis l-1 ta' Marzu. Il-Membru Spanjol jispjega l-proposti tiegħu f'din l-intervista. X'inhi l-enfasi prinċipali tar-rapport? Kwalunkwe attività kriminali hija bbażata fuq il-loġistika. Mela, jekk inħarbtulhom il-loġistika, insolvu l-problema. Qed nipproponi l-mezzi biex niġġieldu kontra s-sostenn loġistiku tal-kriminalità ġiħadista. L-ewwel approċċ jinvolvi l-prevenzjoni tal-kriminalità u l-protezzjoni tal-komunitajiet kollha. Il-komunitajiet li qed jiġu attakkati l-aktar huma l-komunitajiet Musulmani: l-għadd ta' Musulmani li qed imutu minħabba t-terroriżmu huwa 200 darba ogħla minn dak ta' persuni mhux Musulmani. X'miżuri konkreti qed tipproponi? L-ewwel nett: titjib fl-intelligence bil-ħolqien ta' pjattaforma li permezz tagħha s-servizzi tal-intelligence jkunu jistgħu jinteraġixxu regolarment u jaqsmu l-informazzjoni b'mod volontarju. Barra minn hekk, għandha tinħoloq database li permezz tagħha s-servizzi tal-intelligence jkunu jistgħu jaqsmu l-informazzjoni, fuq bażi volontarja wkoll. It-tieni: importanti li ninvestigaw it-tranżazzjonijiet finanzjarji, filwaqt li nirrispettaw bis-sħiħ il-privatezza. Hemm bżonn nagħtu kas tal-bilanċ bejn il-libertà u s-sigurtà. Għalhekk, li se nippruvaw nagħmlu hu li nipprovdu l-mezzi għall-investigazzjoni ta' trasferimenti suspettużi mingħand persuni jew istituzzjonijiet suspettati. Dawn il-miżuri kif jaħdmu eżatt? Rigward mezzi tradizzjonali bħalma hija l-hawala [ mod tradizzjonali ta' kif jiġu ttrasferiti l-flus fil-pajjiżi Għarab u tal-Asja t'Isfel ] ikun ifisser li jkollok ktieb li jgħid min qed jagħtik il-flus u fejn qed jiġu ttrasferiti. Minbarra trasferimenti ta' flus, irridu nħarsu lejn it-traffikar ta' deheb, ħaġar prezzjuż u opri tal-arti, għax jeżistu anke mezzi biex jinkisbu fondi għat-terroriżmu permezz tal-assi. F'dak li għandu x'jaqsam mad-deheb u l-ħaġar prezzjuż, bħalissa għandna liġijiet li jvarjaw minn Stat Membru għal ieħor, u għalhekk hemm bżonn narmonizzaw. Quddiem azzjoni kriminali sovranazzjonali, ma nistgħux nirreaġixxu għat-terroriżmu mill-perspettiva ta' Stat Membru wieħed biss. Irid ikollna approċċ olistiku, koordinazzjoni u azzjoni armonizzata kontra l-finanzjament tat-terroriżmu. Aqra aktar dwar il-miżuri li qed jaħdem fuqhom il-Parlament Ewropew biex jiġġieled it-terroriżmu. Għal aktar informazzjoni Ħarsa ġenerali lejn l-artikli dwar il-ġlieda kontra t-terroriżmu Stqarrija għall-istampa dwar l-adozzjoni tar-rapport min-naħa tal-Kumitat għall-Affarijiet Barranin Stqarrija għall-istampa wara l-votazzjoni fil-plenarja Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF